Počiatek, Ján, minister dopravy, výstavby a regionálneho rozvoja SR (2013-06-20):
Ďakujem za slovo. Vážená pani predsedajúca, vážené dámy, vážení páni, vážený pán poslanec, Ministerstvo dopravy, výstavby a regionálneho rozvoja Slovenskej republiky zabezpečuje podľa zákona č. 280/2006 Z. z. o povinnej základnej kvalifikácii a pravidelnom výcviku niektorých vodičov v znení neskorších predpisov vydávanie kvalifikačných kariet vodičov ako doklad o odbornej spôsobilosti vodičov profesionálov. Zákon č. 280/2006 Z. z. nadobudol účinnosť 1. 9. 2006 a vymedzil povinnosti a práva pre vodičov z hľadiska základnej kvalifikácie a pravidelného výcviku na základe implementovania smernice Európskeho parlamentu a Rady 2003/59/ES z 15. 7. 2003. Na základe zmluvy o poskytnutí služby č. 81/230/2008 z dňa 20. 6. 2008 zabezpečilo Ministerstvo dopravy, výstavby a regionálneho rozvoja Slovenskej republiky vydávanie predmetných kariet. Plnenie danej zmluvy bolo viazané do konca roku 2012, čiže do 31. 12. 2012. Z dôvodu, že tento systém už bol vybudovaný na vydávanie kvalifikačných kariet vodiča a taktiež autorských práv poskytovateľa služby k tomuto vybudovanému systému bolo pre ministerstvo ekonomicky najvýhodnejšie predĺžiť plnenie tejto zmluvy. Ministerstvo uzavrelo novú zmluvu č. 1571/2300/2012 s poskytovateľom služby na dobu určitú, t. j. do 31. 12. 2016 na obdobie štyroch rokov do 31. 12. 2016. Terajšia zmluva č. 1571/2300/2012 umožňuje rozvíjať tento systém o ďalšie potreby vyplývajúce z nariadení Európskeho parlamentu a Rady alebo zmien zákonov vzťahujúcich sa na doklady a služby v rámci dopravy pre vodičov profesionálov bez ďalšieho navyšovania finančných prostriedkov. Ministerstvo na základe zmluvného vzťahu platí za vyhotovenie kvalifikačnej karty vodiča 36,82 eur s DPH a je to identická cena, ktorá bola súčasťou aj predchádzajúcej zmluvy platnej aj za vašej vlády. Táto cena nezahŕňa len čistopis karty, ale aj sprievodné činnosti nevyhnutné pri personalizácii kvalifikačnej karty vodiča. Cenové porovnávanie pri vydávaní kvalifikačnej karty vodiča s Českou republikou je zavádzajúce, nakoľko nie je možné korektné porovnanie jednotkových cien. Spôsob vydávania kariet v Českej republike je systémovo odlišný a jednotkovo tým pádom neporovnateľný. Obdobne ministerstvo vnútra nakupuje čistopisy kariet pre svoje potreby v cene 5,04 eura s DPH, ale táto cena je výhradne za čistopis dokladu bez akýchkoľvek súvisiacich nákladov na vyhotovenie karty, ako sú personalizácia karty, personalizačná linka, prevádzkové náklady súvisiace s tlačou a distribúciou. Tieto súvisiace činnosti nie sú zahrnuté v uvedenej cene karty. Navyše ministerstvo vnútra nakupuje rádovo jeden a pol milióna kusov dokladov ročne, čo tiež vytvára prostredie pre iné podmienky od dodávateľov kariet. Ministerstvo dopravy, výstavby a regionálneho rozvoja spotrebuje rádovo niekoľko tisíc kusov kariet ročne a neznáša žiadne iné finančné náklady, ako napríklad finančné náklady na vytvorenie skladových zásob, skladovanie, poistenie a podobné súvisiace veci. Dodávateľ zabezpečuje komplexný systém vyhotovenia kvalifikačnej karty vodiča vrátane jej personalizácie a súvisiacich služieb a odplata za komplexnú službu je tým pádom už konečná. Z vyššie uvedeného je zrejmé, že porovnávame, alebo porovnávate vecne a systémovo odlišné služby a tovary. Vážený pán poslanec, dovoľte mi ešte pripomenúť, že ministerstvo dopravy, výstavby a regionálneho rozvoja vydalo za posledných šesť rokov vyše dvadsať tisíc kvalifikačných kariet, pričom identickú sumu, teda 30,82 eur s DPH, platil štát aj počas ministrovania Jána Figeľa. Nerozumiem teda, prečo vás táto suma prekvapuje a prečo je to pre vás takou novinku, keď ste mali možnosť túto cenu ovplyvniť za vášho vládnutia? A ešte by som veľmi rád pripomenul, pán poslanec, že dnes som sa dozvedel, že existuje rozšírenie tohto projektu práve za vášho vládnutia o sumu o 773 000 eur bez DPH. Rozšírenie tohto konkrétneho projektu o novú funkcionalitu Národný register dopravcov. Táto zmluva bola podpísaná 17. 6. 2011. Čiže ste mali unikátnu možnosť, ak ste mali záujem riešiť tieto ceny, sumy a rozsah projektu práve týmto dodatkom, ktorý ste urobili vy. Ale tu nie je ani zmienka o tom, že by vás vyrušovala táto cena. Ďakujem za slovo, skončil som.